DA Den Europæiske Unions Tidende C 182/16

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 182/18

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»TERNERA GALLEGA«

EF-Nr.: ES-PGI-0105-0012-04.06.2010

BGB ( X ) BOB ( )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse — ☒ Geografisk område — ☒ Bevis for oprindelse — ☒ Produktionsmetode —  Tilknytning —  Mærkning —  Nationale krav —  Andet (anfør nærmere)

2. Type ændring(er)

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

3.1. Beskrivelse

Listen over de avlsracer, der kan levere kød, der er omfattet af den beskyttede geografiske betegnelse, ændres, så den omfatter andre kødkvægracer, der traditionelt opdrættes i Galicien, samt krydsninger mellem disse racer og mellem disse racer og malkekøer af racerne Frisona og Pardo Alpina.

Den beskyttede geografiske betegnelse »Ternera Gallega« anvendes primært på kød af de galiciske racer Rubia Gallega og Morenas Gallegas, som stammer fra såvel bedrifter, hvor køerne bruges til amning af slagtedyr, som fra den industrielle krydsning i bedrifter inden for mælkeproduktionssektoren. Disse racer lever dog ofte side om side eller er krydset med andre kødkvægracer fra Galicien som f.eks. racerne Asturiana de los Valles, Limousine og Blonde d'Aquitaine. Det skønnes således nødvendigt at medtage disse i den beskyttede geografiske betegnelse »Ternera Gallega« for at fremme og sikre bedrifternes levedygtighed og sektorens udvikling under hensyntagen til den omstændighed, at kvaliteten af og kendetegnene ved det kød, der er omfattet af den beskyttede geografiske betegnelse, grundlæggende afhænger af opdrætspraksis, af foderet og af håndteringen af dyrene, som er nøjagtig ens for alle disse racer, uanset deres særlige karakteristika.

Typologien for de forskellige kategorier af dyr, der er omfattet af den beskyttede oprindelsesbetegnelse, ændres for at tage hensyn til alder, foder og produktionsmetode, så der i kategorien kalve (dyr under 10 måneder) skelnes mellem dyr, for hvilke opdrætssystemet er baseret på modermælk, og hvis kød markedsføres med betegnelsen »Suprema«, og dyr, der vænnes fra i forskellig alder. Kategorien fedekalv (cebón) ophæves. Disse ændringer har til formål at gøre transaktioner mere gennemsigtige og klarere ved kilden og give forbrugeren bedre information om det kød, der er omfattet af den beskyttede geografiske betegnelse »Ternera Gallega«.

Slagtekroppenes udseende og kødets særlige karakteristika afhænger af de forskellige typer dyr.

3.2. Geografisk område

Produktionsområdet udvides til at omfatte nabokommunerne og falder sammen med forarbejdningsområdet, dvs. Galicien.

3.3. Bevis for oprindelse

For at ajourføre og tilpasse kontrollen, sporbarheden og produktionsforholdene og forarbejdningen af produktet i de forskellige faser og for at forbedre certificerings- og mærkningssystemet foretages følgende ændringer:

— Registret over grossister og detailhandlende, der sælger kødet, tilføjes til de eksisterende registre over opdrættere, produktionssteder, slagterier og opskæringsvirksomheder.

— Den individuelle identifikation af dyrene tilpasses det officielle system, som administrationen anvender.

— Certificeringsordningen for produktet beskrives nærmere i kvalitetsmanualen, som beskriver de procedurer og instruktioner, der er vedtaget i overensstemmelse med varespecifikationen for den beskyttede geografiske betegnelse, i hvilken er fastsat betingelserne for fremstilling af produktet og den kontrol, der udføres i de forskellige produktionsfaser, under slagtning, opskæring, filetering og markedsføring. Der indføres sporbarhedskontrol via analyse af molekylære markører (DNA).

— Den dokumentation, som de registrerede operatører skal holde ajourført, og som afhængigt af aktiviteten består af indførsel og udførsel af råvarer eller produkter samt de nødvendige data for verifikation af den individuelle sporbarhed eller sporbarheden af de certificerede partier, opdateres.

3.4. Produktionsmetode

Produktionsforholdene tilpasses, så de er i overensstemmelse med lovgivningen om dyrevelfærd i bedrifter, under transport og ved slagtning.

Foderet til kvæget skal være af vegetabilsk oprindelse og skal bestå af råvarer, der normalt anvendes i dyreproduktionen i Galicien, klassificeret i følgende kategorier:

— kornsorter og biprodukter heraf

— olieholdige frø og biprodukter heraf

— bælgplanter og biprodukter heraf

— rodknolde, rødder og biprodukter heraf

— foderplanter

— andre planter og biprodukter heraf

— mineraler

— andet (produkter og biprodukter fra bagerier og tilsvarende produkter)

Kornprodukter udgør hovedparten af foderet. De skal udgøre følgende procentdele i forhold til foderets samlede vægt: mindst 60 % kornsorter udelukkende i form af korn eller mindst 65 % kornsorter i form af korn og biprodukter heraf.

Hvis der anvendes kraftfoder i en tidlig alder, kan disse procentsatser reduceres med 5 procentpoint.

Men henblik på kontrol af foderstofferne skal producenterne indgå en aftale med kontrolorganet for den beskyttede geografiske betegnelse »Ternera Gallega«.

De særlige krav til forarbejdning, oplagring og mærkning af det kød, der er omfattet af den beskyttede geografiske betegnelse, ajourføres for så vidt angår sporbarhed, kontrol af procedurerne og dokumenthåndtering.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»TERNERA GALLEGA«

EF-Nr.: ES-PGI-0105-0012-04.06.2010

BGB ( X ) BOB ( )

1. Betegnelse

»Ternera Gallega«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.1: Kød (og slagteaffald), fersk

3.2. Beskrivelse af produktet med betegnelsen i punkt 1

Fersk oksekød og slagteaffald fra dyr af racerne Rubia Gallega og Morenas Gallegas og krydsninger mellem disse racer og følgende racer af slagtekvæg: Asturiana de los Valles, Limousine og Blonde d'Aquitaine. Krydsninger af tyre af alle ovennævnte racer og malkekøer af racerne Frisona og Pardo Alpina er ligeledes tilladt.

Afhængigt af alder, foder og produktionsmetode før slagtning skelnes der mellem følgende kategorier af dyr:

a) kalve: dyr slagtet inden de er 10 måneder. Der skelnes desuden mellem: i) kalve »Ternera Gallega« i kategorien »Suprema«: opdrættet på bedriften sammen med deres mødre og har diet i mindst syv måneder, og ii) kalve »Ternera Gallega«: der afvænnes i forskellig alder, og hvis ernæring er baseret på det foder og de koncentrater, der er godkendt af kontrolorganet

b) ungkvæg (»añojo«): dyr slagtet, efter 10 måneder, men før 18 måneder.

Hver af disse typer svarer til en ensartet markedsføringskategori med følgende organoleptiske karakteristika, kropsbygning og opfedningsgrad:

a) kalv »Ternera Gallega« i kategorien »Suprema«: Kødet er rosa til rødt. Fedtet er perlemorshvidt til lysegult og har en cremet konsistens. Muskulaturen er fin og fast. Slagtekroppenes udseende: S, E, U, R, O+. Dette kriterium tages ikke i betragtning i forbindelse med slagtekroppe af racen Morenas Gallegas. Opfedningsgrad: for tyrekalve 2 eller 3, for kviekalve 2, 3 eller 4.

b) kalv »Ternera Gallega«: Kødet er rosa til klart rødt, fedtet er perlemorshvidt og fordelt ensartet, muskulaturen er fin og fast. Slagtekroppenes udseende: S, E, U, R, O+. Dette kriterium tages ikke i betragtning i forbindelse med slagtekroppe af racen Morenas Gallegas. Opfedningsgrad: for tyrekalve 2 eller 3, for kviekalve 2, 3 eller 4.

c) ungkvæg (»añojo«): Kødets farve går fra klar rød til intens rød, mens fedtet er perlemorshvidt og nærmer sig lysegult. Muskulaturen er fast og mager. Slagtekroppenes udseende: S, E, U, R. Opfedningsgrad: 2, 3, 4.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

I traditionelle bedrifter udgør modermælk fodergrundlaget eventuelt suppleret med kornprodukter, hovedsageligt majs, kartofler, turnips, foder og foderstoffer. I produktionsbedrifter udgør foder og foderstoffer grundlaget for dyrenes ernæring.

Under alle omstændigheder skal foderet til kvæget være af vegetabilsk oprindelse og skal bestå af råvarer, der normalt anvendes i dyreproduktionen i Galicien, klassificeret i følgende kategorier:

— konsorter og biprodukter heraf

— olieholdige frø og biprodukter heraf

— bælgplanter og biprodukter heraf

— rodknolde, rødder og biprodukter heraf

— foderplanter

— andre planter og biprodukter heraf

— mineraler

— andet (produkter og biprodukter fra bagerier og tilsvarende produkter)

Kornprodukter er den fremherskende bestanddel af foderet. De skal udgøre følgende procentdele i forhold til foderets samlede vægt: mindst 60 % kornsorter udelukkende i form af korn eller mindst 65 % kornsorter i form af korn og biprodukter heraf.

Hvis der anvendes kraftfoder i en tidlig alder, kan disse procentsatser reduceres med 5 procentpoint.

Det er strengt forbudt at anvende produkter, der kan påvirke dyrenes normale vækst- og udviklingsrytme som f.eks. biprodukter fra dyr.

Men henblik på kontrol af dyrefoderet skal producenterne indgå en aftale med kontrolorganet for den beskyttede geografiske betegnelse »Ternera Gallega«.

3.5. Specifikke etaper af produktionen, som skal finde sted i det afgrænsede geografiske område

Dyrene skal være født, opdrættet og opfedet i det afgrænsede område, og slagtningen og opskæringen af slagtekroppene skal også finde sted her for at bevare produktets særlige karakteristika og kontrollere produktionsbetingelserne og produktets sporbarhed.

Alle de aktører, der deltager i produktionsprocessen og forarbejdningen, skal være indskrevet i registrene i kontrolorganet for den beskyttede geografiske betegnelse »Ternera Gallega«. Der er oprettet følgende registre: Opdrættere, opfedningssteder, slagterier, opskæringsvirksomheder samt grossister og detailhandlende.

3.6. Særlige regler vedrørende udskæring, rivning eller emballering osv.

De certificerede slagtekroppe kan sælges til forbrugerne tidligst dagen efter slagtningen.

Slagtekroppe i kvarte eller certificerede stykker, der nedfryses, kan ikke længere være omfattet af den beskyttede geografiske betegnelse.

Opskæringen af stykker med den beskyttede geografiske betegnelse må ikke finde sted samtidig med andet kød, der ikke er omfattet af betegnelsen, og det skal opbevares, så det ikke blandes med andet kød.

Det certificerede kød kan opskæres i fileter, emballeres og mærkes i virksomheder registreret ved kontrolorganet og i særlige detailvirksomheder, forudsat at de har indgået en samarbejdsaftale med kontrolorganet om kontrol, mærkning og markedsføring af kødet.

3.7. Specifikke mærkningsregler

Af hensyn til identifikationen og sporbarheden skal alle slagtekroppene, stykkerne og portionerne være forsynet med mærker, der påsættes produktet i hver enkelt etape af forarbejdningen (slagtning, opskæring og/eller filetering). Disse mærker har forskellig farve afhængigt af de i punkt 3.2 nævnte typologier til beskrivelse af produktet og omfatter følgende oplysninger: Identifikation og logo »Ternera Gallega«, europæisk logo for den beskyttede geografiske betegnelse og oplysninger om sporbarhed. Ud over mærkningen skal hver halve slagtekrop ledsages af et dokument med oplysninger om den bedrift, hvorfra dyret stammer, identifikation af dyret og dets typologi, slagtealder, klassificering af slagtekroppen og dens vægt, slagteri og slagtedato.

4. Præcis afgrænsning af det geografiske område

Det geografiske område for den beskyttede geografiske betegnelse for »Ternera Gallega« omfatter hele Galicien.

5. Tilknytning til det geografiske område

5.1. Det geografiske områdes egenart

Det galiciske relief består af bakkede dale og et omfattende flodnet, der kombineret med et atlanterhavsklima kendetegnet ved rigelig nedbør og milde temperaturer er gunstigt for en høj foderproduktion og landbrugsproduktion. Jordens produktionskapacitet har fremmet udviklingen af et omfattende opdræt i tilknytning til området og etablering af en omfattende produktions- og forarbejdningsindustri, i hvilken oksekød indtager førstepladsen.

Rent historisk finder dette opdræt sted i familiebrugene, hvor den traditionelle knowhow vedrørende opdrætsteknikker, foder og håndtering af kvæget gives videre fra generation til generation.

5.2. Produktets egenart

Eksistensen af racer til kødproduktion, herunder navnlig Rubia Gallega, der oprindeligt blev anvendt på grund af sine tredobbelte anvendelsesmuligheder (trækkraft, mælk, kød), men især for sin slagteværdi, udgør grundlaget for et landbrugsproduktionssystem kendetegnet ved småopdræt og ved udnyttelse af de tilgængelige ressourcer: mælk, foder, landbrugsafgrøder som f.eks. kornprodukter (hovedsageligt majs), kartofler, turnips osv.

Traditionelt finder slagtningen i Galicien sted, når dyrene er under 10 måneder, hvilket giver slagtekroppene en lav vægt med kød, hvis organoleptiske egenskaber adskiller sig klart med hensyn til mørhed, farve, konsistens og saftighed. En stor del af disse kalve følger fodersystemer, hvor modermælk er fremherskende, hvilket tilføjer de nævnte egenskaber visse nuancer hvad angår kødets udseende (f.eks. fedtets farve og cremede konsistens) og dets smag. Disse dyr og deres kød går under betegnelsen »Suprema« i den beskyttede geografiske betegnelse, mens den generiske betegnelse »Ternera Gallega« finder anvendelse på alle produkterne.

Galicien producerer også i mindre omfang kød fra ældre dyr, der ligeledes er opdrættet i familiebrug. Denne produktion er baseret på en mere omfattende udnyttelse af disse kødkvægracers genetiske kapacitet og foderressourcerne (majs- og kornsiloer). Kødet fra disse dyr adskiller sig ved at have en mere intens farve, en fastere konsistens og mere smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Befolkningen i Galicien har længe brugt kvægholdet som kilde til kød og fedt. Kvæget adskilte sig oprindeligt på grund af sin rustikke og vilde karakter og sin lille størrelse, men efter indførelsen af kartofler og majs fra Amerika, fik det en større kropsbygning og blev brugt til landbrugsarbejdet og til produktion af kød og mælk. Denne alsidighed har i høj grad bidraget til udviklingen af landejendommene i regionen, da kvæget ud over at supplere familiens kost også frembragte overskud, der gjorde det muligt at købe jord.

I det 18. århundrede fik kvæg fra Galicien stor betydning på grund af kødeksporten til England, der fortsatte frem til starten af det 20. århundrede. Indtil slutningen af 1960'erne leverede Galicien kød til en stor del af Spanien. Denne kødproduktion er i dag den vigtigste landbrugsaktivitet ud fra et socialt perspektiv og med hensyn til fastholdelse af befolkningen i landdistrikterne.

»Ternera Gallega« produceres nærmere bestemt i familiebedrifter, der respekterer den galiciske slagtetradition og historie ved hele tiden at fokusere på kvaliteten. Der findes i disse bedrifter en særlig symbiose mellem koen, kalven og miljøet, der drager fordel af de galiciske opdrætteres pasning og knowhow, idet deres produktionsmetoder er nedarvet fra far til søn gennem århundreder og er baseret på såvel udnyttelse af bedriftens egne ressourcer som på den særlige pasning af dyrene, der har ledsaget og været aktører i deres historie, som altid har gjort det muligt at opnå landbrugsfødevarer af en usædvanlig kvalitet, som har været årsagen til, at kød fra Galicien har opnået et stort ry på det spanske marked.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (4))

http://www.medioruralemar.xunta.es/uploads/media/Pliego_de_condiciones_Ternera_Gallega_enero_2013.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.